L. Nagy, poslanec: (2001-09-04):
Chcem iba podotknúť, že nie je správne zamieňať praktickú rovnoprávnosť s vydieraním. Žiaľ, neuviedli ste žiadny konkrétny príklad, ani ste neuviedli žiadny konkrétny príklad o tom, aká je úloha, resp. aká je účasť SMK na niektorých pochybných kauzách posledného obdobia. Je všeobecne známe, že SMK na žiadnej kauze nie je zúčastnená, a sám ste neuviedli žiadnu konkrétnosť, preto musím povedať, že jednoducho odmietam vaše ohováranie. Čo sa týka slov pani poslankyne Podhradskej, samozrejme, pamätáme sa na pána, súdruha Krocsanyiho, ale aj ďalších ľudí, ktorí sa zúčastňovali na práci vlády Slovenskej republiky, ale aj česko-slovenskej vlády. Zásadný rozdiel medzi účasťou pána, resp. súdruha Krocsanyiho vo vláde Slovenskej republiky a našou účasťou je v tom, že pán Krocsanyi reprezentoval Komunistickú stranu Slovenska, a my reprezentujeme SMK, teda maďarskú menšinu na Slovensku. On reprezentoval ideologickú a ideovú stranu, my reprezentujeme svoju menšinu. Ďakujem pekne. I. Presperín, podpredseda NR SR: Ďakujem. Páni poslanci, panie poslankyne, vystúpili všetci, ktorí boli prihlásení do rozpravy písomne aj ústne. Vyhlasujem teda všeobecnú rozpravu o tomto bode programu za skončenú. Chce sa vyjadriť pán poslanec Tatár ako navrhovateľ? Áno. Nech sa páči, pán poslanec Tatár má slovo. P. Tatár, poslanec: Ďakujem pekne za slovo. Dámy a páni, predovšetkým predkladatelia nehľadali žiadny konflikt s akýmkoľvek iným štátnym sviatkom. Myslím, že to bolo jasne povedané aj v rozprave. A tých niekoľko návrhov, aby sa iné sviatky kvôli tomuto nerušili, vôbec nič takéto náš návrh nepredpokladá. Samozrejme, aj všetky iné konflikty, ktoré v rozprave smerovali proti Čechom, Maďarom, Židom, tak určite toto nie je zámerom nášho návrhu. Ani konflikty voči jednotlivým osobám, najmä voči osobám predkladateľov. Pre nás to nebolo prostriedkom politického zápasu, ale príležitosť na spoločnú oslavu. A oslavou chápeme isté zastavenie sa a poznanie veci v jej podstate, poznanie tohto dátumu, jeho významu pre našu históriu. A chceme poukázať na to, že 17. november bol dátum, keď občania Slovenskej republiky odmietli politickú, národnostnú a národnú a ekonomickú neslobodu. Pre nás sa sloboda vždy spája so zodpovednosťou, ktorej súčasťou je aj osobná poctivosť. Chcem na záver predovšetkým poďakovať za podporu návrhu v rozprave a obraciam sa na vás, pani poslankyne a páni poslanci, aby ste návrh zákona o 17. novembri ako štátnom sviatku podporili. Ďakujem. I. Presperín, podpredseda NR SR: Ďakujem, pán poslanec. Pýtam sa, či si žiada k rozprave zaujať stanovisko pán spoločný spravodajca. Áno. Nech sa páči, pán poslanec, máte slovo. Pán poslanec Andrassy. Ľ. Andrassy, poslanec: Ďakujem veľmi pekne, pán predsedajúci. V rozprave vystúpili piati poslanci a ani jeden z tých, ktorí vystúpili v rozprave, nepodali návrhy v zmysle rokovacieho poriadku, aby sa v prerokovaní tohto bodu programu nepokračovalo alebo aby sa tento návrh dal predkladateľom na dopracovanie. V rozprave bolo takisto povedané, že väčšina, ak nie všetci poslanci Národnej rady sú proti tomu, aby sa jeden sviatok nahrádzal iným sviatkom, aby sme z histórie vymazávali, alebo zo súčasnosti vymazávali také štátne sviatky, ako je napr. 1. september Deň ústavy alebo takisto taký významný sviatok v histórii Slovenska, ako bolo SNP. Predkladatelia však vo svojom návrhu zákona takéto alternatívy nemajú, je to len odporúčanie, stanovisko vlády Slovenskej republiky, ktoré Národná rada nemusí rešpektovať, ak sa tak rozhodne. A preto aj na základe diskusie, ktorá bola počas tohto bodu programu, dávam návrh, aby Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku, aby tento návrh zákona, poslanecký návrh bol prerokovaný v druhom čítaní. I. Presperín, podpredseda NR SR: Ďakujem, pán spravodajca. Žiadam vás, páni poslanci, panie poslankyne, aby ste sa dostavili do rokovacej sály na hlasovanie o poslaneckom návrhu pána poslanca Tatára. Ešte raz vás žiadam, aby ste prišli do rokovacej sály. Žiadam poslancov, aby sa dostavili na hlasovanie o poslaneckom návrhu zákona. Páni poslanci, najskôr budeme hlasovať o návrhoch podaných podľa ustanovenia § 73 ods. 3 zákona o rokovacom poriadku, ktorý predložil aj pán spravodajca. Prosím, aby ste sa pripravili na hlasovanie a hlasovali o predloženom návrhu pána spoločného spravodajcu. Prosím, hlasujte. Hlasujte o predloženom návrhu uznesenia pánom poslancom Andrassym ako spoločným spravodajcom k tomuto návrhu zákona. Hlasujeme. Hlasujte. (Hlasovanie.) Prítomných je 82 poslancov, za 64, proti 2, zdržalo sa 9, nehlasovalo 7. Konštatujem, že Národná rada sa uzniesla, že tento návrh zákona prerokuje v druhom čítaní . Prosím, pán spravodajca, poďme k druhému hlasovaniu. Ľ. Andrassy, poslanec: Pán predsedajúci, teraz vás prosím, aby ste dali hlasovať o tom, že Národná rada Slovenskej republiky v súlade s rozhodnutím predsedu Národnej rady prideľuje predložený návrh zákona na prerokovanie týmto výborom: ústavnoprávnemu výboru, výboru pre financie, rozpočet a menu, výboru pre hospodárstvo, privatizáciu a podnikanie, výboru pre verejnú správu, výboru pre ľudské práva a národnosti a výboru pre kultúru a médiá. Ďalej, aby týmto hlasovaním za gestorský výbor určila Výbor Národnej rady pre kultúru a médiá s tým, že určený výbor ho prerokuje do 11. októbra 2001 a gestorský výbor do 16. októbra 2001. I. Presperín, podpredseda NR: Prosím, budeme hlasovať o tomto návrhu, ktorý predniesol pán spoločný spravodajca. Môžete hlasovať, nech sa páči. Hlasujte. (Hlasovanie.) Prítomných je 90 poslancov, za 80, proti nikto, zdržalo sa 5, nehlasovalo 5. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Ďakujem pekne, pán spoločný spravodajca. Ďakujem, pán poslanec Tatár ako navrhovateľ zákona. Nasleduje prvé čítanie o návrhu poslanca Národnej rady Slovenskej republiky Vladimíra Palka na vydanie zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov . (Ruch v sále.) Prosím vás, pokoj, páni poslanci. Návrh zákona ste dostali ako tlač 966. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady číslo 1060. Dávam slovo poslancovi Vladimírovi Palkovi a prosím ho, aby návrh uviedol. (Ruch v sále.) Páni poslanci, prosím vás, keby ste nerokovali v rokovacej sále, ale umožnili predkladateľovi predložiť jeho návrh v pokoji. Nech sa páči, pán poslanec Palko, máte slovo.